Diari Oficial de la Generalitat Valenciana


Sumari del DOGV 9725, del 15-11-2023 (2023/11675)

RESOLUCIÓ de 10 de novembre de 2023, de la Secretaria Autonòmica d'Educació, per la qual s'aprova el Marc de referència per a la formació i actualització institucional de la Inspecció educativa de la Comunitat Valenciana per al període 2023-2027.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9725

Data del DOGV
:   15-11-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/11687


Data del document
:   10-11-2023

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació
    * organització de l'ensenyament
    * política educativa

RESOLUCIÓ de 10 de novembre de 2023, de la Secretaria Autonòmica d'Educació, per la qual s'aprova el Marc de referència per a la formació i actualització institucional de la Inspecció educativa de la Comunitat Valenciana per al període 2023-2027.  
 [2023/11826]  
D'acord amb l'article 28 del Decret 80/2017, de 23 de juny, del Consell, pel qual es regula l'actuació, el funcionament i l'organització de la Inspecció d'Educació de la Comunitat Valenciana, el perfeccionament i l'actualització professional és un dret i un deure per a tots els inspectors i les inspectores d'Educació, que haurà de contribuir a adequar la seua capacitat professional a les diferents etapes, cicles, graus, cursos i nivells en què s'ordena el sistema educatiu.  
  
Així mateix, el mencionat article estableix que la Inspecció General d'Educació proposarà el pla de formació institucional de la Inspecció educativa a través del pla general d'actuació anual (PGAA). Per això, una vegada publicada la Resolució de 17 d'octubre de 2023, de la Secretaria Autonòmica d'Educació, per la qual s'aprova el Pla general d'actuació anual de la Inspecció educativa de la Comunitat Valenciana, correspon a la Inspecció General d'Educació l'elaboració del pla de formació i actualització de la Inspecció educativa de la Comunitat Valenciana.  
  
Tal com s'estableix en el punt 6 de l'annex de la Resolució 17 d'octubre de 2023, d'acord amb l'objectiu estratègic 5 del Pla plurianual d'actuació, el pla de formació i actualització anirà dirigit al desenvolupament de les competències professionals necessàries per a l'acompliment de les funcions atribuïdes a la Inspecció educativa tot garantint que els inspectors i les inspectores d'Educació reben una formació inicial i permanent que s'adapte a les contínues transformacions que experimenta el sistema educatiu.  
Aquesta formació s'estructurarà en tres àmbits, que afecten la tasca de l'inspector i la inspectora d'Educació: la formació individual, atés que tal com estableix el mencionat article 28 del Decret 80/2017, de 23 de juny, del Consell, pel qual es regula l'actuació, el funcionament i l'organització de la Inspecció d'Educació de la Comunitat Valenciana, els inspectors i inspectores d'Educació podran participar, en les mateixes condicions que la resta de funcionaris docents, en tots els cursos, ajudes i subvencions per a la formació i perfeccionament que s'organitzen per la Conselleria d'Educació, així com assistir a esdeveniments col·lectius de caràcter científic, tècnic i professional, relacionats amb la seua funció; la formació organitzada per les inspeccions territorials segons les àrees específiques d'actuació tal com es recull en l'annex del PGAA i contribuir així a la dinamització d'aquelles i, per tant, a un sistema educatiu de qualitat; i l'oferida per la Inspecció General d'Educació en desenvolupament de la professionalitat que competeix a la Inspecció educativa per a l'adequada implantació del currículum i la supervisió del sistema educatiu valencià, i coadjuvar així, de manera rellevant, al funcionament i a la millora dels àmbits cap als quals exerceix fonamentalment la seua intervenció, com són els centres, serveis i programes educatius, d'una banda, i cap als òrgans de l'Administració educativa per una altra.  
El Marc de referència per a la formació i actualització institucional de la Inspecció educativa de la Comunitat Valenciana estableix les competències professionals que es deriven de les funcions i atribucions atribuïdes a la Inspecció educativa, i concreta objectius, continguts i accions a referides a aquests.  
De conformitat amb l'article 35 i 36 de l'Ordre 17/2019, de 16 d'abril, per la qual es desplega l'actuació, el funcionament i l'organització de la Inspecció d'Educació de la Comunitat Valenciana el Marc de referència per a la formació i actualització institucional de la Inspecció educativa ha de ser la base dels plans territorials de formació inicial i permanent, elaborats per les inspeccions territorials, que respectaran i adequaran el contingut d'aquest als contextos i situacions pròpies de cada territori. A més, el desenvolupament específic de les línies formatives relacionades amb les competències i accions descrites en l'annex d'aquesta resolució es concretaran mitjançant instruccions anuals de la Inspecció General d'Educació.  
  
Per tot això, a proposta de la Inspecció General d'Educació, resolc:  
  
  
Primer  
Aprovar el Marc de referència per a la formació i actualització institucional de la Inspecció educativa de la Comunitat Valenciana per al període 2023-2027.  
  
Segon  
La Inspecció General d'Educació adoptarà totes les mesures necessàries per a assegurar el desplegament i el compliment del Marc de referència per a la formació i actualització institucional de la Inspecció educativa de la Comunitat Valenciana per al període 2023-2027.  
  
Tercer  
El Marc de referència per a la formació i actualització institucional de la Inspecció educativa de la Comunitat Valenciana per al període 2023-2027 podrà ser objecte de revisió i modificació a conseqüència de les necessitats, demandes o canvis normatius que afecten el sistema educatiu o l'actuació de la Inspecció educativa.  
  
Quart  
Aquesta resolució es publicarà en el portal de transparència de la Generalitat i en el DiariOficial de la Generalitat Valenciana.  
  
València, 10 de novembre de 2023.- El secretari autonòmic d'Educació: DanielMcEvoyBravo.  
  
  
ANNEX  
Marc de referència per a la formació i actualització institucional de la Inspecció educativa de la Comunitat Valenciana  
  
1. Competències professionals  
2. Objectius, continguts i accions formatives relacionades amb les competències professionals.  
2.1. Competència cientificopedagògica.  
2.2. Competència legislativa.  
2.3. Competència comunicativa.  
2.4. Competència digital.  
2.5. Competència col·laborativa.  
2.6. Competència de lideratge.  
2.7. Competència d'aprenentatge permanent.  
2.8. Competència en innovació i internacionalització.  
3. Plans de formació anual de les inspeccions territorialsd'Educació.  
4. Avaluació dels plans de formació de les inspeccions territorialsd'Educació.  
5. Avaluació del Marc de referència per a la formació i actualització institucional de la Inspecció educativa de la Comunitat Valenciana.  
  
  
1. Competències professionals  
Segons Soler Fiérrez (2015), s'entén per competències professionals el conjunt de capacitats i aptituds basades en una sèrie de recursos cognitius adquirits durant el període de preparació per a afrontar amb èxit les activitats pròpies d'una determinada professió que es van consolidant amb l'exercici i perfeccionant amb una actualització continuada. Gràcies a elles es poden seleccionar, mobilitzar, gestionar i aplicar els recursos necessaris quan es volen afrontar i resoldre els problemes amb els quals ens anem trobant en l'activitat professional, en el nostre cas amb la de la inspecció. De les persones que posseeixen i apliquen degudament les competències que el seu treball els reclama, se'n diu que són professionals competents o bons professionals.  
  
El 2023 va ser declarat per la Unió Europea l'Any de les Competències. Segons Ursula von der Leyen (2022), presidenta de la Comissió Europea, l'Any Europeu de les Competències donarà un nou impuls a l'aprenentatge permanent, capacitarà les persones i les empreses perquè contribuïsquen a les transicions ecològica i digital, i donarà suport a la innovació i la competitivitat.  
Seguint aquesta línia, el Marc de referència per a la formació i actualització institucional de la Inspecció educativa de la Comunitat Valenciana s'estructura a partir de les competències que han de posseir els inspectors d'Educació perquè la seua pràctica professional puga complir amb el que d'ells s'espera, tant per part de l'Administració com per part del sistema educatiu, que està cridat a rebre el seu influx i a beneficiar-se de la seua supervisió.  
Així doncs, la formació de la Inspecció educativa s'estructurarà d'acord amb les següents competències:  
1.1. Competència cientificopedagògica (C1)  
Perquè el sistema educatiu trobe en la Inspecció un mecanisme intern de crítica, dinamització i millora que puga garantir el canvi necessari per a aconseguir els objectius que la societat i l'evolució d'aquesta estan demanant, és necessari comptar amb un servei d'inspecció que estiga en condicions d'afrontar aquests reptes i posseïsca la suficient flexibilitat per a anar incorporant les innovacions que els avanços tecnicopedagògics li exigeixen en els temps en què vivim.  
  
Formant i actualitzant la competència cientificopedagògica dels inspectors i inspectores d'Educació possibilitarem la formació en cascada del sistema educatiu. I, d'aquesta manera, els professors sentiran la necessitat d'intercanviar experiències i, fins i tot, de demanar ajuda als seus inspectors perquè els assessoren sobre quines són les seues necessitats de formació.  
1.2. Competència legislativa (C2)  
Els coneixements que cada inspector posseeix de la norma són amplíssims, atés que es fan indispensables per al compliment de les seues funcions: assessorament, supervisió, organització, planificació i avaluació.  
Aquesta competència legislativa exigeix dels inspectors i inspectores els coneixements de la legislació educativa, la qual cosa, al seu torn, comporta el domini tant del dret administratiu com de la legislació en matèria educativa, a més del coneixement profund del dret civil i penal. Aquesta competència es refereix a la capacitat dels inspectors per a resoldre els problemes legals amb els quals es van trobant. La vigilància del compliment de la llei obliga a conéixer-la i a conéixer la normativa en aquest camp.  
1.3. Competència comunicativa (C3)  
Comunicar de manera efectiva no és una cosa innata, s'aprén amb el temps i la pràctica, igual que l'escolta activa amb l'interlocutor, sense oblidar que el llenguatge corporal és una altra manera de comunicar-se. Pensar en l'interlocutor al qual va dirigit, siga un individu o un grup; exposar el missatge de la manera més clara possible; permetre que el o els interlocutors expressen la seua opinió o els seus dubtes sobre l'objectiu de la reunió; comprendre a través de les preguntes i l'actitud dels oients que el missatge s'ha assimilat i no es mescla o distorsiona amb qüestions paral·leles o annexes, tot forma part de la competència comunicativa.  
D'acord amb les directrius del Marc Europeu Comú de Referència (MECR), la competència comunicativa es desenvolupa mitjançant la integració de les competències orals i escrites. El desenvolupament d'ambdues és intrínsec a les funcions i atribucions de la Inspecció educativa: des de la lectura i anàlisi de la documentació pertinent, passant per l'escolta dels problemes, les circumstàncies, etc., que els membres de la comunitat educativa plantegen; en reunions, converses presencials o telefòniques, correus electrònics, escrits, presentacions, entrevistes; fins a la visita, els informes, ressenyes o altres documents relatius; per tant, posseir unes bones tècniques de comunicació serà una exigència ineludible per a la Inspecció educativa.  
1.4. Competència digital (C4)  
El context general d'aquesta competència està delineat en la comunicació de la Comissió Europea «Brúixola Digital 2030: l'enfocament d'Europa per al decenni digital». Dins dels programes que desenvolupen els objectius europeus plantejats per la Comissió Europea té especial importància per a l'entorn educatiu el Pla d'acció d'educació digital (2021-2027). En l'àmbit estatal, les directrius generals estan fixades en la Resolució de 4 de maig de 2022, de la Direcció General d'Avaluació i Cooperació Territorial, per la qual es publica l'acord de la Conferència Sectorial d'Educació, sobre l'actualització del marc de referència de la competència digital docent.  
La Resolució d'1 de juliol de 2022, de la Direcció General d'Avaluació i Cooperació Territorial, per la qual es publica l'acord de la Conferència Sectorial d'Educació sobre la certificació, acreditació i reconeixement de la competència digital docent, considera equivalents i, per tant, reconeix com a tals, les acreditacions en competència digital docent atorgades per totes les administracions educatives que estiguen basades en els procediments establits per aquestes, així com els efectes sobre el desenvolupament professional que pogueren derivar-se'n.  
  
El concepte de competència digital utilitzat en aquest marc implica la integració de coneixements, destreses, habilitats i actituds que han de posar-se simultàniament en joc per a exercir les seues funcions implementant les tecnologies digitals i per a resoldre els problemes i imprevistos que pogueren presentar-se en una situació singular concreta com a professionals de l'educació. La competència digital aportarà eines i capacitats per a usar de manera responsable i eficient la tecnologia; i en l'àmbit estratègic, respondrà a les necessitats i exigències educatives derivades dels canvis socials. La formació en la competència digital per a la Inspecció educativa no sols és necessària sinó urgent.  
  
A la Comunitat Valenciana la certificació, acreditació i reconeixement de la competència digital està regulada per la Resolució, de 7 de novembre de 2023, de la Direcció General de Personal Docent, de la Conselleria d'Educació, Universitats i Ocupació, per la qual es regula el procediment per a l'acreditació de la competència digital docent.  
  
1.5. Competència col·laborativa (C5)  
Tant el Decret 80/2017, de 23 de juny, del Consell, pel qual es regula l'actuació, el funcionament i l'organització de la Inspecció d'Educació de la Comunitat Valenciana, com l'Ordre 17/2019, de 16 d'abril, de la Conselleria d'Educació, Investigació, Cultura i Esport, pel qual es desplega l'actuació, el funcionament i l'organització de la Inspecció d'Educació de la Comunitat Valenciana, estableixen com a principi d'organització i actuació de la Inspecció el treball en equip. Això es deu a l'exigència que es deriva de l'organització de la Inspecció educativa en equips de circumscripció i àrees específiques que garantisquen la coordinació i la unificació de criteris d'actuació.  
  
Així doncs, els equips de circumscripció facilitaran l'eficàcia i l'eficiència de l'inspector o inspectora d'Educació en l'exercici de les seues funcions. Les àrees específiques, enteses com a equips de treball col·laboratius, potenciaran la intervenció de la Inspecció d'Educació en els aspectes directament relacionats amb les seues funcions o amb aspectes transversals d'aquestes. La seua finalitat és analitzar el contingut normatiu específic de l'àrea i proposar criteris d'actuació homogenis, i, a més, si és necessari, dissenyar protocols d'informes de temes de les seues respectives àrees, bé perquè es deriven de requeriments dels òrgans directius dels serveis centrals de la conselleria amb competències en matèria d'educació, bé per estar incloses en el PGAA de la Inspecció d'Educació i en els plans territorials corresponents.  
  
Per tot això, la necessitat d'establir equips queda patent quan s'han de desenvolupar determinades funcions assignades a l'inspector, com per exemple: escolarització, oposicions, selecció de directors, etc. Altres vegades, de forma no planificada, quan sorgeix algun problema col·lectiu, es publica una nova disposició que cal analitzar, o per a donar solució a algun tema concret derivat dels serveis centrals de la Conselleria.  
  
La competència col·laborativa generarà, doncs, relacions d'ajuda i col·laboració, a més d'un clima de treball positiu i un ambient estimulant en el qual tots puguen oferir el seu millor rendiment.  
1.6. Competència de lideratge (C6)  
Parlem d'un lideratge que convença i que reconega les raons que els inspectors i inspectores exhibeixen al proposar certs canvis que l'evolució social del món globalitzat en què vivim requereix el sistema educatiu.  
Com és sabut, les actituds concerneixen el camp afectiu (saber ser), enfront dels coneixements que s'inscriuen en el món cognitiu (saber) i les habilitats en fer pràctic (saber fer). Els valors, el coneixement, el saber fer i altres trets, fruit de l'experiència, indueixen a una certa tendència o disposició a l'acció dels inspectors i inspectores d'Educació.  
  
En l'acompliment professional ,els inspectors i inspectores necessiten un cert reconeixement del seu lideratge perquè estan cridats a supervisar i reconduir situacions educatives en pro de la seua millora. A la Inspecció educativa se la consulta, se li demana ajuda, se la valora, i tot això es donarà si l'Administració i el personal al servei d'aquesta li reconeix la capacitat per a poder fer-ho.  
A la Inspecció educativa se li exigeix que, sobretot, siga ètica, que tinga un profund sentit de la justícia, ja que les funcions que els inspectors practiquen estan intrínsecament lligades tant a valors educatius com a valors socials, amb la finalitat que la seua intervenció supose un avanç en el que és pròpiament escolar i en el que és social. La necessitat de procurar l'equitat exigeix als inspectors d'Educació una sensibilitat especial envers tots els sectors educatius en els quals els correspon actuar.  
1.7. Competència d'aprenentatge permanent (C7)  
La Recomanació del Consell de la Unió Europea de 22 de maig de 2018, relativa a les competències clau per a l'aprenentatge permanent, indica en l'annex que tota persona té dret a una educació, una formació i un aprenentatge permanent inclusius i de qualitat, per a cobrir la demanda professional mitjançant el perfeccionament, actualització o especialització professionals.  
La formació permanent té com a fi atendre una demanda social per al desenvolupament sociocultural i educatiu que permeta la millora del sistema educatiu.  
Així doncs, la finalitat d'aquesta competència serà adequar l'oferta formativa i de processos d'adquisició i desenvolupament de competències de l'entorn laboral de la Inspecció educativa mitjançant l'actualització permanent dels continguts formatius proposats en aquest Marc de referència per a la formació i actualització institucional de la Inspecció educativa.  
1.8. Competència en innovació i internacionalització (C8)  
L'educació com a base fonamental per al desenvolupament integral de l'ésser humà està cridada a atendre les diferents necessitats formatives que es manifesten actualment en la societat moderna, tenint en compte tota la complexitat del context. Així mateix, donar resposta a aquests requeriments i demandes constitueix de manera indirecta un element clau per a aconseguir la sostenibilitat de les institucions educatives en els pròxims anys; per aquesta raó, és ara el moment de major pertinència per a impulsar el disseny d'estratègies que incorporen la innovació com a eina per a avançar en l'assoliment d'aquest propòsit.  
  
La innovació en el sector educatiu és entesa com un procés que engloba una sèrie de modificacions en els paràmetres de l'educació que incideix en la formació acadèmica; en aquest sentit, la innovació curricular passa a ser un element crític que permetrà a les institucions avaluar de manera periòdica les habilitats i competències que es requereixen per a enfrontar-se a les necessitats del demà; això, al seu torn, implica millorar els mètodes d'ensenyament i aprenentatge tenint en compte els avanços en el coneixement que es produeix en les teories i àrees que suporten la pedagogia. La innovació en el currículum és llavors una activitat associada al dinamisme de la realitat, la qual cosa la converteix en un compromís social que adquireix l'educació amb la formació de l'ésser humà.  
Aquesta competència en innovació va intrínsecament lligada a l'intercanvi de bones pràctiques, a la mobilitat i la millora dels sistemes educatius a través de la internacionalització de l'educació. Sobre aquest tema, la participació directa de la Inspecció educativa en el programa «Erasmus+» portarà al sistema educatiu no sols professionals millor preparats, sinó experiències i perspectives que podran proposar als centres del seu àmbit de gestió. Amb aquesta mateixa finalitat, la Inspecció General d'Educació de la Comunitat Valenciana, amb el vistiplau del conseller d'Educació i del secretari autonòmic, s'integrarà en l'àmbit europeu en el SICI (Standing International Conference of Inspectorates).  
  
2. Objectius, continguts i accions formatives relacionades amb les competències professionals  
2.1. Competència cientificopedagògica  
Objectius  
- Afavorir l'actualització de la Inspecció educativa de la Comunitat Valenciana en coneixements científics i pedagògics vinculats amb la funció inspectora i la labor docent.  
Continguts  
- Metodologies.  
- Sistemes de qualitat.  
- Evidències científiques.  
- Salut mental.  
- Desenvolupament curricular.  
Accions  
- Inspecció General i inspecció territorial: jornades/cursos/ponències/workshop presencials o telemàtiques.  
2.2. Competència legislativa  
Objectius  
- Fomentar l'actualització normativa vinculada als diferents àmbits d'actuació de la Inspecció educativa.  
- Aprofundir en aquells procediments que permeten optimitzar les competències professionals i l'acompliment de la labor inspectora.  
Continguts  
- Expedients disciplinaris.  
- Gestió econòmica.  
- Ordenació del sistema educatiu.  
- Procediment administratiu.  
- Responsabilitat patrimonial.  
- Drets del menor.  
- Actualització en jurisprudència.  
Accions  
- Inspecció General i inspecció territorial: jornades/cursos/ponències/workshop presencials o telemàtiques.  
2.3. Competència comunicativa  
Objectius  
- Treballar la comunicació oral com a eina del discurs de la Inspecció davant de les actuacions habituals.  
- Ampliar les eines en comunicació escrita a través de l'estructura dels informes d'Inspecció.  
Continguts  
- Tècniques de comunicació oral.  
- Informes inspecció.  
- Comunicació amb els centres i la comunitat educativa.  
Accions  
- Inspecció General i inspecció territorial: jornades/cursos/ponències/workshop presencials o telemàtiques.  
2.4. Competència digital  
Objectius  
- Adquirir la necessària destresa en l'ús de les diferents plataformes i recursos tecnològics al servei de la Inspecció educativa.  
- Afavorir l'actualització i acreditació de la competència digital de la Inspecció educativa.  
Continguts  
- Gestió documental.  
- Expedients administratius electrònics.  
- Aplicacions i eines.  
- Protecció de dades, privacitat, seguretat i benestar digital.  
- Gestió d'entorns virtuals d'aprenentatge en línia.  
- Comunicació i col·laboració professional.  
- Desenvolupament professional digital continu: aprenentatge professional (a través de tecnologies digitals. Aprenentatge professional (sobre tecnologies digitals).  
Accions  
- Inspecció General i inspecció territorial: jornades/cursos/ponències/workshop presencials o telemàtiques.  
2.5. Competència col·laborativa  
Objectius  
- Aprofundir en estratègies de treball en equip.  
- Afavorir el treball en xarxa i compartir materials d'elaboració pròpia en la Inspecció.  
Continguts  
- Treball per àrees específiques.  
- Comissions de treball.  
- Procediments selectius.  
- Visites conjuntes.  
Accions  
- Inspecció General i inspecció territorial: jornades/cursos/ponències/workshop presencials o telemàtiques.  
2.6. Competència de lideratge  
Objectius  
- Impulsar la intervenció de la Inspecció d'Educació en els centres educatius com a figura de referència.  
Continguts  
- Tècniques de gestió d'equips.  
- Habilitats per a la gestió de la informació i la presa de decisions.  
  
- Habilitats per a la gestió de conflictes i la convivència.  
- Habilitats de control i supervisió.  
Accions  
- Inspecció General i inspecció territorial: jornades/cursos/ponències/workshop presencials o telemàtiques.  
2.7. Competència d'aprenentatge permanent  
Objectius  
- Respondre a la necessitat formativa derivada del Marc de referència per a la formació i actualització institucional de la Inspecció educativa de la Comunitat Valenciana.  
Continguts  
- Actualització formativa.  
- Prospecció del perfil tècnic de l'inspector.  
- Actualització permanent de les competències professionals.  
Acciones  
- Inspecció General i inspecció territorial: jornades/cursos/ponències/workshop presencials o telemàtiques.  
2.8. Competència en innovació i internacionalització  
Objectius  
- Fomentar l'actualització en innovació curricular que permeta implementar millores en el sistema educatiu.  
- Crear xarxes professionals per a l'intercanvi, la impartició i la difusió d'experiències i coneixements, que poden d'àmbit nacional com internacional.  
Continguts  
- Habilitats per a la gestió del canvi i la innovació.  
- «Erasmus+».  
- Intercanvi de bones pràctiques, que poden d'àmbit nacional com internacional.  
- ODS.  
- SICI.  
Accions  
- Inspecció General i inspecció territorial: jornades/cursos/ponències/workshop presencials o telemàtiques i jobshadowing.  
  
3. Plans de formació anual de les inspeccions territorialsd'Educació  
  
Els plans de formació anual de les inspeccions territorials s'estructuraran d'acord amb les competències recollides en aquest annex.  
El desenvolupament d'aquests plans s'organitzarà sobre la base dels continguts establits en la instrucció que desplegue el Marc de referència per a la formació i actualització institucional de la Inspecció educativa de la Comunitat Valenciana.  
  
4. Certificació de les accions formatives  
La totalitat d'accions formatives realitzades seran certificades sobre la base de les hores que es determine en la instrucció anual de la Inspecció General que desplegue el marc de referència per a la formació i actualització institucional de la Inspecció educativa de la Comunitat Valenciana.  
  
5. Avaluació dels plans de formació  
En finalitzar el pla de formació anual, la inspecció territorial avaluarà les actuacions dutes a terme respecte d'aquell i recollirà les propostes de millora plantejades pels inspectors adscrits a la inspecció territorial corresponent.  
La Inspecció General remetrà un formulari per a detectar necessitats formatives sobre la base de les competències establides en el Marc de referència per a la formació i actualització institucional de la Inspecció educativa de la Comunitat Valenciana.  
Recollides les avaluacions dels plans de formació anual de les inspeccions territorials i les seues propostes de millora, s'analitzaran dificultats i necessitats per a redactar la instrucció del següent curs amb la finalitat de continuar implementant i millorant el Marc de referència per a la formació i actualització institucional de la Inspecció educativa de la Comunitat Valenciana 2023-2027.  
6. Avaluació del Marc de referència per a la formació i actualització institucional de la Inspecció educativa de la Comunitat Valenciana  
Recollides les aportacions de les memòries anuals de les inspeccions territorials i les seues propostes de millora, es realitzarà l'avaluació del Marc de referència per a la formació i actualització institucional de la Inspecció educativa de la Comunitat Valenciana 2023-2027 amb la finalitat de continuar implementant i millorant les accions formatives de la Inspecció educativa.